112 年全國語文競賽原住民族語朗讀 【郡群布農語】國中學生組 編號 3 號

Matumashinga mas mamangan tu kakalang

iskalunan a Salizan mas hudas tu, kausiana sivsiv munaul, aupa ukain isian taluhancia danum, na’ukain mahtu ispit’ia mas haising. Ma’adas a saia mas is’unanaul tu batakan kaudiip, masa taunadiip hai, usaduan a saia mas supah tu kakalang, aiza ingadah sian danum, aiza i-apav sian sisila. aat miliskin a saia tu namadamutaa, aupa na’pandian mais maunin pinittaunghuvali.

Anvau’un Salizancia a pitmuzan mas danum tu batakana, musasu andikus mas tastusivazun tu kakalang, mathuzashuzas a sais kausian taluhan, makunivkunik malala mas hudas tu: hudas! minsuminik tu minunaul, musasu maidamuik mas supah tu kakalang, na’anatun mais sanganin tu na’ishuul mas pinittaunghuvali, na’aizaanta mas manambuh tu bandian.

Masa ta’aza a hudas hai, ciklah tupa tu: taimangaz! mazava madamu mas kakalangtan i! suhaisav a kakalngan mapunsian inaicia tu dadaingian! cinsaimangsaimang a Salizan aat antalam tu: mavia kakalangan tu nasuhaisun i? manambuh aupa sain kaunun hai. tupa a hudas tu: natahuunkuas mas saitan tu hansiap aat suhaisav a kakalanga mais tina’azain.

kakalang mas Bunun tu mapunahtung hai, maisisian masa laning’avan tu tus’a. saduav a imita Bunun kakalangan i, madanghasdanghas, aupa kaudiip saia mapusbai mas palaning’av dalah tu ivut hai mapalkapataz, maku’uni a ivut mas isaicia tu ikul maluludah, aat kalidanghasun a itukakalang lutbu. tudadu a Salizan antalam tu: maupacia hangsia.

tupaang a hudas tu: usaduanangas mas inaicia isian iku tu hanuaz ha? antalam a Salizan tu: usaduanik, haitu minikuabin a saia tu hanuaz i? tahu a hudas tu, masa pakasia a kakalang mas ivut mapalkapataz hai, intauvitvitan a isaicia iku mas ivu, paha saduav a patasa i, maszang mas ituivut tu ngulus tu tail’iaan. haitu nii a saia mapising, muksiahu makanadidiip tu macinhatba, kinuzin taivaiun mas saicia a ivuta, kaazin ivuta macinkaukaus tunghabin sian hutun. cismaupacia, nii’in a dalah laning’avan, musuhis a bunun malinaskal munghuhuma, masvalavala minghumis.

nii a itukakalang hanuaz isnanasnas, mani mas sinpanghaal tu minindangaz a saia mas bunun. paha kata Bunun hai, asa tu tatahu mas imita tu uvavaaz tu: masamu mapataz mas kakalang.

masa tina’azain a Salizan mas ituhudas tu haling hai, macinsuu minsalangka aat maku’uni maz’av tu is’aang, masuhis mas tastusivazun tu kakalang punsian sivsiv.

112 年全國語文競賽原住民族語朗讀 【郡群布農語】國中學生組 編號 3 號

請尊重英勇的螃蟹

祖父吩咐Salizan帶著竹筒去取水，以解工寮無水可用之困擾。到達水源處，看到很多螃蟹，他捕捉螃蟹想當成午餐的菜餚。

他扛著竹筒，提者一袋螃蟹回工寮，對著祖父喊，我回來了，帶了很多螃蟹，可以煮來當午餐。

祖父大聲斥責，「為什麼要抓螃蟹，送回去！」他一時呆了回答：「為什麼要送回去？這不是美味的食物？」祖父回答：「我先告訴你原由，聽完你就送回去」

「螃蟹與布農族的連結，是從大洪水時期。布農族的螃蟹，全身紅通通，因為牠與大蛇發生激烈的戰爭，被蛇用尾巴，打得遍體鱗傷而通紅。」

祖父又說：「你有看到蟹殼的疤痕嗎？」Salizan回答：「有看到，是什麼緣故嗎？」祖父告訴他：「蟹蛇大戰，大蛇狠狠的咬住螃蟹，留下歷史的印記。但是牠愈戰愈勇，把蛇打敗，洪水退了，人類又回復正常的生活。螃蟹的傷痕無法恢復，是歷史英勇的印記，紀錄著曾經幫過人類。我們要把這英勇的事蹟講給後代。」

當Salizan聽完起身，很愧疚地把螃蟹送回去山澗。