112 年全國語文競賽原住民族語朗讀 【賽夏語】 國中學生組 編號 4 號

tani ’in nonak a kaspengan matawaw

’ataw ray kakiStatngoran o ’ima tomal kakiSka:atan noka to’oya’ kiSka:at. nisiya taew’an ’okik liyabo’, yaba’ kamamiyalawa’ ka kaSir’aran. papi ’am pak’akoey ka minari’ rayhil, siya rima’ tal’izaeh ka minsae:pae’ honaehnge: ila. ’ataw ma’az’azem hi yaba’ matawaw kin hopay, ’isa:a’ So: honasamez ma’ rima’ kanyaba’ ’ay kapatawawan tatilhaehael, paSpaSotaew’an paySiri:in, ka minsae:pae’ mari’in Siboeloe’.

’aehae’ hahila: ’ataw homiba: ka ’ima ’itoSan katoeh ki hahngae’, mam komontotol ka ka’aSkanan ka minsae:pae’ kaS’abo’ ray ’ilibita’ ’am manakiS kil ’aehae’ ’oya’ ’ima maraS ka korkoring. hiza ’oya’ komita’ hisiya, tomortoroe’ ka korkoring Sa’, “ So’o mina pakakreng kiSka:at mayhael ’izi’ nak hisiya, tatngor ila o matawaw ka kamaboeloe’ ka minsae:pae’, ’ana kano’ ma’ haSa’. nakhini ’ana ’inowan ma’ ’am hopay! ” ni hiza ’oya’ pinayaka:i’ ’aewhay kabazae’en, ’okay koSa’ Sapang mae’iyaeh haysaza!

siya narmeS o tabin kapotngoran ila, komontotol ka koroma’ kas’oehaez ray ’ilibita’. ’isa:a’ Sanabih SiS ka korkoring tomortomroe’ Sa’, “ So’o mina tamemeS kiSka:at ’izi’ nak ya:o! ray kakiSka:atan kamarengreng minSa’la’ no saboeh, ’am kaSkoraeh ray kakiS’ibabawan ’okik ra:ami rima’ ray ’ima tomal kakiSka:atan kiSka:at; ’am kaSkoraeh ila ray kakiSsobae:oehan ma’ rima’ ray ’ana hiya’ ma’ romokol komoSa’ ’ima kayzaeh ka kakiSka:atan noka to’oya’; kaSlatar ila o rima’ ray kakiStatngoran kiSka:at naehan, ’a’inola’ ma’ mari’ ka rinokol! mina ’izi’ nak hi ya:o, ’ana kano’ ma’ haSa’! ”

bi:il ila hiza ’oya’ ra:am Sa’, ’ataw noka kamamiyalawa’ korkoring, So: honasamez mowa:i’ tatilhaehael. ’isa:a’ ra:am komoSa’ ’okay paylal’oz. ni ’ataw kapa’onhaelan tiSkorowa’en Sa’, “ kamaboeloe’ ka minsae:pae’ mina ’okik koSa’ ’oka’ ka wa’is! lasiya ra:amen ’okik ’akoey ka rayhil, ma’ komilwa’is nonak. So’o tiSkobih ila ka saboeh no kamaboeloe’ ka minsae:pae’! ”

kapatawawan ’okay koSa’ kayzaeh a ’aewhay. nawSa’ tahoki’ saboeh, miniya’akoey ka tinikaehaw, ’am hiya’ ila boeloe’ ka minsae:pae’, kora:an, mamowa’ ka tatimae’? ’ita’ ra:am ila! haeba:an ka kamamatawaw romarang a tipangihin, pinatawaw hopay. kamamaSa:eng ray tinaew’anan ’okay pakhara:i’. mina ’oka’ ka howaw komoSa’ ’ima hopay matawaw ’ima siyobaz mae’iyaeh.

112 年全國語文競賽原住民族語朗讀 【賽夏語】 國中學生組 編號 4 號

人生志氣

’ataw是大學的碩士班高材生，出身在一個家世平凡的家庭。他爸爸是個大樓警衛，兼差大廈的垃圾清理，數十年如一日。顧念爸爸賺錢的辛勞，’ataw有空，便到爸爸上班的大廈幫忙，挨家挨戶地收垃圾。

有一回，’ataw穿著短衣短褲，推著收集垃圾袋的手推車，和一對母子共乘電梯上樓。母親逮著機會，在電梯裡現場教育她的小孩：「你要用功念書，將來才不會像他一樣，長這麼大，除了幫人倒垃圾之外，什麼也不會，生活很辛苦！」那母親講話尖酸大聲，無視於他的存在！

他忍到要到達的樓層，才推著車子步出電梯。臨走時，回過頭去，也勉勵小男孩一番：「小弟弟，你要用功念書。我在學校總是名列前茅，高中就考上明星高中，大學考上國立大，考研究所不小心又考了第一名！」

那個母親後來得知’ataw是警衛的兒子，有空時會來幫忙，前特地向他道歉，’ataw的朋友告訴她：清道夫不是沒有用、沒出息的人！他們或許在金錢物質方面貧窮，也努力生活。你該向清道夫道歉。

職業不分貴賤，若都是老板總想賺很多錢，那誰來丟垃圾、開路、種菜？我們知道許多工人的流汗受傷、辛勤工作，坐在辦公室的人十指不沾泥，沒有資格說辛苦工作的工人是人生輸家。