112 年全國語文競賽原住民族語朗讀 【秀姑巒阿美語】 國小學生組 編號 4 號

’o’ol

Yo romakat to dafadafak i lalan no niyaro’ to kaciherangan, fengiw sa ko fangsis no fali^, fotek to mata mihedot to fali^, wata: ko nikafangcal no palapalaan no niyaro’. Mihedot to faelohay fangsisay a fali, miyatayat to tatirengan, sa tariktik sa ko tatirengan a ci’angil. Sakahemaw sa ko ’afala^, awaay ko rawraw no harateng.

Rakat sa a tayra i palosayan no loma’, mali^mi sa ko ’o’ol i papah no kilakilangan ato semosemotan, salama han ako a mingiyangi koya kilang, safohcal sa koya ’o’ol a materak i sera^. I tatihi no ’adawang, ira macelak ko rohayan, salangdaw sa ko papah, ci’aresing ci’o’ol ho, tada fangcal a nengnengen, tire:ng sa kako itira a miharateng to nikalemed a ma’orip no i niyaro’ay. Ma^nep ko faloco’ to saepi’ no fali ato fangsis no rohayan, mapawan to to sakataloma’aw. Awaay ko ngarah no faloco’ a minengneng to taliyok no palosayan. Caay ka halafin, masadak to ko cidal.

O romi’ad sato i, caay ka dawa ko fa^det no cidal, mapa’ing’ing ko pinaloma^ i, fadi’ sato a awaay ko ’angi’angil. Tangsa sato i lafii, miliyaw a mico’engaw ko kalomaamaan, nawhai mapa’o’ol caira.

O ’o’ol tono ’o’ol i, ira ko naira a paromi’ad to kasadakan ato kalahedawan. Talacowa, ano mimimi:ming, ano caaca:ay ka halafin ko nika ’orip naira, nikaorira, mapalal nira ko kalopinalengaw, na o mafadi’ay to no cidal to romi’ad, lafii sato i, mapa’o’ol saka mico’engaw a ci’icel malahad, tada o saka’orip no kalomaamaan ko ’o’ol.

O ’o’ol! Ira a pacafay to pinalengaw to dadaya i, mapasoemet ko sera^, miliyaw ko pinalengaw a cicedi a ma’orip, nika sadak han no cidal i, malahedaw to aca. Ano caaca:ay ka halafin ko nikaira no ’o’ol, nikaorira, mapakadofah no ’o’ol ko saka nga’ay no ’orip ita. Nanay matiya o ’o’ol ko ’orip no mita a malikat, mipataengal to to’manay, midama to manikaway ko ’orip a tamdaw.

112 年全國語文競賽原住民族語朗讀 【秀姑巒阿美語】 國小學生組 編號 4 號

露珠兒

夏天的清晨漫步在部落後山的產業道路上，空氣中瀰漫著一股清涼的氣息，閉上雙眼張開雙手，屏氣凝神地深吸一口氣，此時讓人精神抖擻身心舒暢。走進自家的果園，草地及樹葉上清晰可見一顆顆亮晶晶的露珠兒，我撥弄著樹葉上的小水珠，來來回回，閃閃發亮，不一會兒就凝聚成一顆大水滴，滑落在地上。

白天炎熱的氣溫，給大地留下了溫度。農作物蒸發掉了大量的水分，全都垂下了頭了無生機。仲夏的夜晚，大地恢復了平靜，露珠兒在樹葉及小草上生成。它總在最適當的時機出現及消失。它雖小，生命也短暫，但它讓農作物得以休養生息，然後再次將頭抬起，把腰桿挺直，它是大自然萬物所倚賴的生命泉源。

露水，夜裡因有它做伴，滋潤著土壤，讓大地恢復生氣，陽光一露臉它就離開，時間雖短，卻留給了我們無窮的希望。我願像它一樣，用短暫的生命活出精彩，把我微弱的燈光，點亮在最需要的地方，照亮每一個角落。